Stimate domnule Ministru,

În data de 8 februarie a.c. am postat pe blogul Adevarul un comentariu intitulat “Întrebarea la care nu vrea să răspundă ministrul Nicolăescu”. In rezumat, articolul respectiv cuprinde comentarii asupra faptului că, în repetate rânduri ați refuzat să răspundeți tranșant întrebărilor mas-media, dacă ați exercitat presiuni asupra fostei directoare a Institutului Cantacuzino să declanșeze producția ÎN SERIE a vaccinului antigripal, înainte de a primi rezultatele de la analizele de laborator privind calitatea acestora! (Citește mai mult: adev.ro/n0p069<http://adev.ro/n0p069>).

În cazul în care în articolul respectiv s-ar fi strecurat erori, intenționate sau din lipsa de informare, o atitudine civilizată, bărbătească, demnă, ar fi fost sa-mi adresați mie un răspuns sau măcar să-mi dați un telefon, dispunând de toate datele mele de contact electronice sau mobile. Ați fi putut, de asemenea, să va adresați ziarului ADEVARUL care găzduiește blogul cu pricina, deși responsabilitatea celor scrise revine exclusiv autorilor. În cazul de față, ar fi fost suficient să spuneți tranșant că nu ați exercitat o astfel de presiune, dacă acesta este adevărul, mai ales ca medicul ginecolog numit de dumneavoastră director interimar la un institut care produce vaccinuri, după criterii neștiute, este imposibil de a fi găsit pentru a da declarații care să vă contrazică.

În schimb ați înțeles să mă “pârâți”, unei instituții care a apelat la serviciile mele strict în calitate de colaborator extern, pentru realizarea de raporturi şi policy brief-uri.

Prin demersul dvs. înțelegeți să târați un ONG prestigios, care nu are însă nimic de a face cu subiectul în cauză, într-o bătălie pe care o declarați politică. Vă aflați într-o vădită eroare atât în ceea ce priveşte SAR cât şi în privința persoanei mele, nefiind membru sau simpatizant al unei formațiuni politice, optând să îmi exprim opiniile şi să îmi exercit dreptul meu firav, comparativ cu puterea dvs., de cetățean al acestei țări strict din sfera societății civile.

Art.30, al (1), din Constituția României stipulează că “libertatea de exprimare a gândurilor, a opiniilor sau a credințelor şi libertatea creațiilor de orice fel, prin viu grai, prin scris, prin imagini, prin sunete sau prin alte mijloace de comunicare în public, sunt inviolabile.”

Consider ca prin demersul dumneavoastră încălcați flagrant prevederile Legii fundamentale a acestei țări.

Având în vedere poziția dumneavoastră de membru al Guvernului, şi faptul că vă adresați SAR – care nu are absolut nimic de-a face cu respectivul comentariu, acțiunea dumneavoastră reprezintă, în opinia mea, o violare a libertății mele de exprimare. Drept represalii, din poziția dumneavoastră de autoritate a statului, prin folosirea site-ului oficial al Ministerului Sănătății, încercați să determinați ruperea relațiilor mele cu un ONG sau cenzurarea opiniilor mele, pentru simplul fapt că, în calitate de persoană particulară am înțeles să comentez întrebări de interes general, care va sunt în mod evident incomode.

Având în vedere gravitatea demersului dvs şi în spiritul apărării drepturilor şi libertăților cetățenilor acestei ţări, înțeleg să mă apăr faţă de represaliilor dumneavoastră într-un mod similar, dar legal şi legitim, sesizând instituțiile menite să apere cetățenii (Parchetul de pe linga ICCJ) şi să înștiințez despre demersul meu toate persoanele care au de această dată legătură directă cu exercitarea atribuțiilor dumneavoastră de ministru şi de parlamentar – respectiv, Primul Ministru al Guvernului României,  (în calitate de şef direct pe linie de guvern), Președintele României (care v-a semnat decretul de numire şi în faţa căruia aţi jurat cu mâna pe Biblie să apărați Constituția), Președintelui Camerei Deputaților, al cărui membru sunteți şi Președintelui PNL – în numele organizației politice care vă oferă sprijinul politic pentru ocuparea funcției.

PS. Stimulat de demersul dumneavoastră şi de lipsa acțiunii adecvate de care ar fi trebuit să dați dovadă, cu aceiași ocazie, voi semnala Parchetului General aspectele legate de producerea vaccinului de la Cantacuzino, pentru ca orice temeri privind respectarea legii să fie înlăturate de instituţii abilitate de lege şi nu de Serviciul Român de Informații, aşa cum în mod eronat aţi înțeles să îl sesizaţi.

